b'\n_START_ARTICLE_\nStavba Dr\xc5\xbeavnega zbora Republike Srbije\n_START_PARAGRAPH_\nStavba Dr\xc5\xbeavnega zbora Republike Srbije (srbsko: \xd0\x94\xd0\xbe\xd0\xbc \xd0\x9d\xd0\xb0\xd1\x80\xd0\xbe\xd0\xb4\xd0\xbd\xd0\xb5 \xd1\x81\xd0\xba\xd1\x83\xd0\xbf\xd1\x88\xd1\x82\xd0\xb8\xd0\xbd\xd0\xb5 \xd0\xa0\xd0\xb5\xd0\xbf\xd1\x83\xd0\xb1\xd0\xbb\xd0\xb8\xd0\xba\xd0\xb5 \xd0\xa1\xd1\x80\xd0\xb1\xd0\xb8\xd1\x98\xd0\xb5, Dom Narodne skup\xc5\xa1tine Republike Srbije) je sede\xc5\xbe Dr\xc5\xbeavnega zbora Republike Srbije. Stavba se nahaja na Trgu Nikole Pa\xc5\xa1i\xc4\x87a v Beogradu in je mestna znamenitost, ter turisti\xc4\x8dna atrakcija. Med leti 1936 in 2006 je bila stavba sede\xc5\xbe jugoslovanskega parlamenta in parlamenta Srbije in \xc4\x8crne Gore.\n_START_SECTION_\nZgodovina\n_START_PARAGRAPH_\nKralj Peter I. je zgradil predstavni\xc5\xa1ki dom Kraljevine Srbije, v bli\xc5\xbeini nekdanje lokacije velike batalske d\xc5\xbeamije. Prve na\xc4\x8drte za predstavni\xc5\xa1ki dom je na\xc4\x8drtoval arhitekt Konstantin Jovanovi\xc4\x87 leta 1891. Njegovi na\xc4\x8drti so bili nato nekoliko spremenjeni zaradi nove dr\xc5\xbeavne ustave. Arhitekt Jovan Ilki\xc4\x87 je zmagal na nate\xc4\x8daju za oblikovanje leta 1901, pri \xc4\x8demer je upo\xc5\xa1teval Jovanovi\xc4\x87ev osnovni na\xc4\x8drt. Temeljni kamen je leta 1907 slavnostno postavil kralj Peter I. ob prisotnosti ostalih \xc4\x8dlanov kraljeve dru\xc5\xbeine in visokih uradnikov. Gradnja je trajala do leta 1936, saj so jo prekinile balkanske vojne, prva svetovna vojna in velika gospodarska kriza. Prva seja je v novi stavbi potekala 20. oktobra leta 1936._NEWLINE_Stavba zajema 13 800 kvadratnih metrov in je zgrajena v neobaro\xc5\xa1kem slogu. Notranjost je zasnoval ruski arhitekt Nikolai Krasnov. Krasnov je oblikoval vsako podrobnost: lestence, svetilke, ro\xc4\x8daje, okna in pohi\xc5\xa1tvo. Njegovi na\xc4\x8drti so bili naslikani v akvarelu, namesto klasi\xc4\x8dne tehni\xc4\x8dne risbe s svin\xc4\x8dnikom in ravnilom. Po invaziji na Jugoslavijo leta 1941 in med drugo svetovno vojno, je predstavni\xc5\xa1ki dom gostil visokega nem\xc5\xa1kega komandanta za jugovzhodno Evropo. Stavba je bila po\xc5\xa1kodovana med demonstracijami leta 2000 in je prikazana na bankovcu za 5000 srbskih dinarjev. Stavba je bila prikazana tudi v filmu Coriolanus iz leta 2011.\n_START_SECTION_\nZunanjost\n_START_PARAGRAPH_\nStavbo je prvotno zasnoval arhitekt Konstantin Jovanovi\xc4\x87 leta 1891, vendar so finan\xc4\x8dne omejitve takrat prepre\xc4\x8dile njeno gradnjo. Nov na\xc4\x8drt je predstavil Jovan Ilki\xc4\x87 leta 1901 po spremembi ustave.'